**Tanumin kalliopiirrosalue** sijaitsee Tanumin kunnassa Länsi-Götanmaalla Ruotsissa. Se on muinaisjäännösalue, joka sisältää lähinnä kalliopiirroksia Skandinavian pronssikaudelta 1700–500 eaa. ja sen jälkeen. Se on lisätty Unescon maailmanperintöluetteloon 1994. Maailmanperintökohteeseen on koottu 45 neliökilometrin alueen yli 500 kuvakenttää, joissa on yli 10 000 piirrosta.

Laajempi kokonaisuus
--------------------

Tanumin maailmanperintökohde on pieni osa Norjan Oslonvuonon ympäristön, Ruotsin länsirannikon ja rannikon takana Vänernin eteläpuoleisen alueen muodostamaa laajempaa kalliopiirroksien kokonaisuutta. Kuviot voidaan luokitella 13 eri kategoriaan: kuppimerkit; kiekot, ympyrät ja pyörät; veneet, laivat ja reet; eläimet; ihmiset tai ihmishahmot; kädet; jalanpaikat tai jalat; kärryt ja rattaat; aatrat; verkot, ansat ja rysät; puut; aseet ja muut välineet; muut kuviot. Esimerkiksi Bohuslänissa tiedetään olevan (vuonna 2006) 27 338 kuppimerkkiä, 7 721 laiva- tai venekuviota, 3 556 ihmiskuviota, 1 522 eläinkuviota, 533 jalkakuviota, 610 ympyräkuviota ja 1 795 muita kuvioita. Bohuslänin kalliokuvat ovat kuitenkin keskittyneet sen pohjoisosiin, mistä löytyy edustavia piirroskohteita noin 1 500. Erityisesti Tanumissa on 360 piirroskohdetta, Kvillessä 280 kohdetta ja Tossenessa 180 kohdetta. Tanumin alueella sijaitsee kuitenkin riittävän laaja ja edustava kokoelma kalliopiirroskohteita maailmanperintökohteen tarpeisiin.

Muinainen ympäristö
-------------------

Alueella tapahtuu vieläkin viime jääkauden loppuaikana alkanutta maankohoamista. Maankohoamisen seurauksen Atlantin merenranta siirtyy jatkuvasti kauemmaksi merelle. Pronssikauden alkuvaiheessa 1800–1600 eaa. meren vedenpinta sijaitsi 15–18 metriä nykyistä korkeammalla ja pronssikauden loppuvaiheessa 500 eaa. se sijaitsi 10–12 metriä korkeammalla kuin se on nykyään. Kalliopiirroskentistä 70 % sijaitsivat muinaisen meren rannalla tai 100 metrin päässä siitä. Loput 30 % piirroskentistä sijaitsivat kauempana rannasta viljelysmaiden äärellä.

Muinainen merenlahti tunkeutui pronssikaudella syvälle etelään laajentuen alueen eteläpuolella saaristoiseksi lahdeksi. Siitä erkani idässä kohti pohjoista pitkä ja kapea lahti, jonka pohjalle syntyi myöhemmin nykyinen Tanumsälven. Tämä suojaisa, mutta kuitenkin merellinen, ympäristö, yhdessä viljavien peltomaiden kanssa, loi suotuisat puitteet yhteisöjen rikkaalle elämälle. Seudun suotuisa asema pohjoiseen johtavan kauppareitin varrella auttoi sitä myös vaurastumaan.

Kalliopiirrokset on tehty alueen luontaisesti paljaisiin kalliopintoihin. Kallioperä on alueella graniittia, joka on viime jääkauden aikana hioitunut mannerjään liikkeestä silokallioiksi. Tämä tasainen kalliopinta on ollut eroosion hyvin kestävä pinta, johon ollut helppo iskeä 3 700 vuotta sitten näkyviä kuvioita, ja josta ne erottuvat edelleen hyvin. Kuvioiden hahmottamista on Ruotsissa korostettu maalaamalla ne valkoisella tai punaisella värillä.

Kuvagalleria
------------

Seuraavat kalliopiirrokset eivät kaikki ole Tanumin alueelta, mutta niissä olevat kuviot edustavat yleisimpiä kuviotyyppejä, joita siellä esiintyy:

* Laivakuvio (Aspeberget)Laivakuvio (Aspeberget)
* Ihmishahmo (Tanumshede)Ihmishahmo (Tanumshede)
* Jalkakuvio ja kuppimerkki (Tanum)Jalkakuvio ja kuppimerkki (Tanum)
* Hevonen (Tanum)Hevonen (Tanum)
* Härkiä ja auraaminen (Aspberget)Härkiä ja auraaminen (Aspberget)
* Ympyröitä (Vitlycke)Ympyröitä (Vitlycke)
* Laivakuvio (Vitlycke)Laivakuvio (Vitlycke)
* Kirveitä heiluttvat soturit (Tanum)Kirveitä heiluttvat soturit (Tanum)
* Kuppimerkkejä (Tanum)Kuppimerkkejä (Tanum)
* Laaja kenttä (Tanum)Laaja kenttä (Tanum)

Lähteet
-------

1. ↑  Världsarvsområdet i Tanum - en förhistorisk bildskatt - Västarvet *Vitlyckelse museum*.  2016. Tanum.  Arkistoitu 18.8.2016. Viitattu 14.4.2018. (ruotsiksi)
2. 1 2 3  Goldhahn, Joakim & Ling, Johan: "15", *Bronze Age Rock Art in Northern Europe: Contexts and Interpretations*, s. 270–290. kirjassa Fokkens, Harry & Harding, Anthony: *The Oxford Handbook of the European Bronze Age*. Oxford, Englanti: Oxford Handbooks, 2013. ISBN 9780199572861. academia.edu (viitattu 14.4.2018). (englanniksi)
3. 1 2 3 4  UNESCO: Rock Carvings in Tanum - Map of the inscribed property (PDF) (sivulta: Rock Carvings in Tanum) *World Heritage Centre*.  2006. UNESCO. Viitattu 15.4.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tanumin kalliopiirrosalue**.
* Scandinavian Society for Prehistoric Art
* Unesco: Rock Carvings in Tanum
* Luukkonen, Ismo: Scandinavian Pock Art
* НАСКАЛЬНЫЕ РИСУНКИ В ТАНУМЕ (Tanum)(venäjäksi)